ב"ה, שבט תשע"ט

מבוא לתורה שבעל פה – 3
כתות, צדוקים ופרושים

1.	ציטוטים – אודות הכהן מורה הצדק: 
 'ויבן אֵל אֶל מעשיהם כי בלב שלם דרשוהו, ויקֶם להם מורה צדק להדריכם בדרך לבו' (ברית דמשק, 4QDª קטע 2 א, שורות 14--15). בפשר על תהלים לז, כג-כד, נאמר: 'כיא מיהו[ה מצעדי גבר ] כוננ[ו וד]רכו יחפץ כי י[פו]ל [לוא] יוטל, כיא י[הוה סומך ידו]' פשרו על הכוהן מורה ה[צדק אשר] [ב]חר בו אל לעמוד כ[יא] הכינו לבנות לו עדת [בחירו באמת [ודר]כו ישר לאמת' (4Q171, קטעים 1—10, טור ג, שורות 14—17); בפשר על חבקוק א, ה, נאמר: 'בשומעם את כול הבא[ות ע]ל הדור האחרון מפי הכוהן אשר נתן אל ב[לבו בינ]ה לפשור את כול דברי עבדיו הנביאים [כיא] בידם ספר אל את כול הבאות על עמו וע[ל עירו]' (1QpHab, טור ב, שורות 7—10); 'וידבר אל אל חבקוק לכתוב את הבאות על הדור האחרון, ואת גמר הקץ לוא הודיעו, ואשר אמר 'למען ירוץ הקורא בו', פשרו על מורה הצדק אשר הודיעו אל את כול רזי דברי עבדיו הנבאים' (פשר חבקוק 1QpHab, טור ז, שורות1--5). 
 
2.	רחל אליאור: 
הכהן מורה הצדק, מנהיג העדה במאה השנייה לפני הספירה, בתקופה שנתפסה בידי נאמני העדה וסופריה כערב אחרית הימים, היה זה שפענח את המסתתר מאחורי הנבואות העתיקות המתפרשות מחדש בהווה הקשה שנמצאים בו, והשכיל לפתור את רזיהן, המתייחסים למצבים היסטוריים בעתיד, שכן זכה בהתגלות אלוהית שהאירה לו את פשר הנבואות הכתובות, שהיו צפויות להתגשם בדורו.

3.	כנה ורמן ואהרן שמש בתוך 'מגילות קומראן מבואות ומחקרים (ב) 
בקטעים ההלכתיים שנמצאו בקומראן יש פיתוח רב של החוק המקראי; המחברים מפרשים ציוויים לא ברורים שבתורה, מיישבים סתירות בין פסוקים שונים, ואף מחדשים הלכות שאינן מוזכרות בתורה כלל. כיצד הצדיקו אנשי קומראן את הפרשנות שנתנו לחוקי התורה ואת ההלכות שפיתחו, ומה מקור הסמכות שייחסו להלכות אלה? התשובה העקרונית הננקטת בחיבורים הללו היא שההלכה הכתובה בהם היא תוצאה של התגלות אלוהית.. 
שתי דרכים... אנו מוצאים בספרות קומראן בנוגע למקור סמכותה של ההלכה ופרשנות המקרא. הדרך האחת משותפת לספר היובלים ולמגילת המקדש... בפתיחת ספר היובלים מוצג החיבור כך: 'וזה דבר מחלקות העתים לתורה ולתעודה [ ... ] אשר נאמר למשה בהר סיני בעלותו לקחת את לוחות האבן התורה והמצוה'. פירושו של דבר שספר היובלים קרוי בפי מחברו 'התורה והתעודה'... מתברר אפוא שמשה ירד מהר סיני ושתי תורות כתובות בידו : האחת היא התורה והמצווה, והאחרת - התורה והתעודה, שהיא למעשה פירושה של הראשונה, וזהו ספר היובלים. במילים אחרות, על פי השקפתו של מחבר ספר היובלים ההלכה והפרשנות המקראית שבחיבורו הן חלק מן ההתגלות בסיני. טענה זו מעמידה את הפירושים והתוספות ההלכתיות לתורה בדרגה אחת עם התורה עצמה, ולכן לא פלא שהחוקים שבספר היובלים מנוסחים בדרך של שילוב של החוק המקראי ושל תוספות עליו או של החוק המקראי ושל פרשנותו , ללא שום הבחנה בין מה שנלקח מהתורה למה שהוסף עליה.  
ברית דמשק - וכמוה כנראה החיבורים ההלכתיים האחרים מקומראן - מציגה טענת סמכות אחרת להצדקת פרשנותה למקורות המקראיים והרחבותיה ההלכתיות... השקפתו של מחבר ברית דמשק היא שכלל המצוות מורכבות ממצוות נגלות, והן אלה המפורשות בתורה, וממצוות נסתרות, שהן הפירושים והחוקים שנתגלו רק לחברי העדה. מכיוון שהנסתרות ידועות רק לחברי העדה, רק הם יכולים לקיים את המצוות בשלמותן; כל ישראל האחרים, שאינם מודעים להן, בהכרח חוטאים, ולכן ייענשו. תהליך גילוי הנסתרות מתואר בברית דמשק בעזרת דרשה על הפסוק משירת הבאר: 'באר חפרוה שרים כרוה נדיבי עם במחקק במשענתם'. הבאר היא התורה וחופריה הם שבי ישראל היוצאים מארץ יהודה והמחוקק הוא דורש התורה אשר אמר ישעיה "מוציא כלי למעשיהו", ונדיבי העם הם הבאים לכרות את הבאר במחוקקות אשר חקק המחוקק'. לפי משל זה השרים ונדיבי העם הם אנשי העדה, והמחוקק הוא דורש התורה. המחבר מבהיר את תפקידו של דורש התורה בהמשילו אותו לנפח, ובעזרת ציטוט הפסוק 'הן אנכי בראתי חרש נפח באש פחם ומוציא כלי למעשהו', הנפח נברא בידי האל, והוא יוצר כלי עבודה כדי שיוכל להמשיך וליצור. הנמשל הוא שדורש התורה נשלח בידי האל כדי ליצור את הכלים הראויים לפירוש התורה, הם המחוקקות. את הכלים הללו, שהם הכללים והעקרונות הנכונים לפירוש התורה , מסר דורש התורה לאנשי הכת, ובעזרתם הם יכולים להמשיך ולפרש את התורה ולגלות את הנסתרות... חכמי העדה הם המפרשים את התורה ומגלים את הנסתרות, אבל פרשנות זו מתאפשרת רק בזכות העובדה שניתנו להם בהתגלות אלוהית הכלים הנכונים לעשות זאת .  

4. יוספוס
"ליהודים היו מימים קדומים מאוד שלוש פילוסופיות שדרשו בחוקי האבות: הפילוסופיה של האיסיים, של הצדוקים ופילוסופיה שלישית שהגו בה האנשים הקרויים פרושים" (קדמוניות היהודים יח)
הפרושים מזלזלים בצרכי החיים ואינם נוטים כלל לתענוגות. הם הולכים אחרי ההלכה בכל אותם העניינים שהשכל קבעם כטובים ומסרם (לדורות)... הם חולקים כבוד לאנשים באים בימים ואינם מתנשאים בחוצפה לסתור את ההלכות שהונהגו. הם טוענים שהכל נעשה בידי הגורל, אף אינם שוללים מהאדם את הרצון לשאוף לכל דבר, הואיל וגזרה היא מלפני אלוקים שתהיה ברירה בין גזרת הגורל ובין רצונם של הבריות לנהוג בדרך הטוב או הרע. רווחת בהם האמונה, שיש בנשמות כוח אלמוות, ושיש שכר ועונש תחת האדמה לבני-האדם , שעשו בחייהם מעשים טובים או רעים: נשמות אחדות נדונות למאסר עולם ולאחדות ניתנת אפשרות לשוב לתחייה. לפיכך נאמנים הם ביותר על העם וכל ענייני הדת הנוגעים לתפילות או לעשיית קורבנות נעשים לפי פירושיהם של אלה... ואילו לפי תורת הצדוקים נעלמת הנשמה יחד עם הגוף, וכל שאיפתם לעולם אינו אלא שמירת החוקים, שכן לחלוק על מורי החכמה שהם כרוכים אחריה נחשב בעיניהם למידה טובה (קדמוניות היהודים, יח).
הפרושים אומרים כי הכול תלוי בגזרה ובאלוהים, ורק מעשה הצדק והפכו נמצא ברובו בידי אדם, אפס כי גם הגזרה מסייעת לו בכל דבר ...הצדוקים כופרים גם בנצח (השארת) הנשמה, וגם בעונש ובשכר העתידים בשאול (מלחמות היהודים ב')
הפרושים מסרו לעם כמה הלכות ממסורות אבות שלא נכתבו בתורת משה, ומשום כך דוחה אותם כת הצדוקים האומרת שיש לחשוב לחוקים (רק) את הכתובים ואילו אלה שבמסורת אבות אין (חובה) לשמור (קדמוניות היהודים י"ג)

ב. מגילת תענית
1. למי שייך המקדש?
מן ריש ירחא דניסן עד תמניא ביה אתוקם תמידא דילא למספד 
שהיו בייתוסין אומרים: מביאים תמידים משל יחיד, זה מביא שבת אחד וזה מביא שתי שבתות וזה מביא שלשים יום. ומה היו דורשים? אמרו: את הכבש אחד תעשה בבקר, ליחיד משמע. אמרו להם חכמים: אין אתם רשאים לעשות כן לפי שאין קרבן בא אלא משל כל ישראל, שנאמר צו את בני ישראל ואמרת אליהם את קרבני לחמי לאשי ריח ניחחי תשמרו להקריב לי במועדו. "קרבני" - זה הדם; "לחמי" - אלו חלבים; "לאשי" - זה הקטרת; "ריח" - זו הלבונה; "ניחוחי" - אלו הנסכים. וכל שהוא כריח ניחוחי תשמרו להקריב לי במועדו: שיהו כלם באים מתרומת הלשכה... וכשגברו עליהם ונצחום, התקינו שיהו שוקלים שקליהם ומניחים אותם בלשכה, והיו תמידים קרבים משל צבור. וכל אותן הימים שדנום עשאום ימים טובים. 

2. פשט ודרש
מן תמניא ביה ועד סוף מועדא אתותב חגא דילא למספד ודילא להתענאה 
ואיזה חג? זה יום טוב העצרת. והלא לא נצרכו לכתוב כל הימים הטובים שבמגילה אלא שהיו דנין כנגד בייתוסים, שהיו אומרים אין עצרת אלא לאחר השבת. שנאמר "וספרתם לכם ממחרת השבת". 
 אמרו להם חכמים: שבת בראשית קרויה שבת, ויום טוב קרוי שבת. שנאמר "ביום הראשון שבתון"; ויום הכפורים קרוי שבת, שנאמר "תשבתו שבתכם", והכל קרוי שבת, שנאמר "מלבד שבתות יי". ואומר "שבע שבתות תמימות תהיינה". ועוד כתיב "שבעה שבועות תספר לך". ואומר "וחג שבועות תעשה לך בכורי קציר חטים". "וביום הבכורים בהקריבכם מנחה חדשה ליי בשבועותיכם". ועוד כתיב "וספרתם לכם ממחרת השבת מיום הביאכם". ואומר "תספרו חמשים יום". לא תהיה ספירתך חמשים, ואם כן נמצאת כי פעמים חמשים ואחד, פעמים חמשים ושנים, עד חמשים וששה. ועוד, כתוב אחד אומר "שבעת ימים מצות תאכלו" וכתיב "ששת ימים תאכל מצות", היאך נתקימו שניהם? אלא: שבעה ביָשן וששה בחָדָש. ואם תאמר אחר השבת הונף העומר, אינן ששה בחָדָש. 
אמר חד ביתוסא לרבן יוחנן בן זכאי: משה אוהב היה את ישראל, והיה יודע שעצרת אינה אלא יום אחד, וקבעה להם אחר השבת, שיהיו נחים שני ימים זה אחר זה. 
נטפל לו רבן יוחנן בן זכאי ואמר לו: "אחד עשר יום מחורב דרך הר שעיר עד קדש ברנע". אם משה אוהבן היה, מפני מה עיכבן במדבר ארבעים שנה? אמר לו: הרי אתה משחק בנו?! אמר לו: שוטה שבעולם, לא תהא תורה שלמה שלנו כשיחה בטלה שלכם?!  אמר לו: בכך אתה מוציאני?  אמר לו: לאו כתוב אחד אומר "שבע שבתות תמימות תהיינה", וכתוב אחד אומר "תספרו חמשים יום". הא כיצד? חל להיות יום טוב בשבת, מונין שבע שבתות. חל להיות אחר השבת, מונין חמשים יום. וכשאתה קורא "וספרתם לכם ממחרת השבת" - ממחרת יום טוב הראשון של פסח. 

3. עוד על פרשנות 
בארבעה בתמוז עדא (בוטל) ספר גזרתא, די לא למספד 
מפני שהיה כתוב ומונח לצדוקים ספר גזרות: אלו שנסקלין ואלו שנשרפין אלו שנהרגין ואלו שנחנקין. וכשהיו יושבין ואדם שואל ומראין לו בספר, אומר להם, מנין שזה חייב סקילה וזה חייב שרפה וזה חייב הרגה וזה חייב חניקה, לא היו יודעין להביא ראיה מן התורה.  אמרו להם חכמים: הלא כתוב על פי התורה אשר יורוך וגו', מלמד שאין כותבין הלכות בספר.  דבר אחר: ספר גזרתא. שהיו ביתוסין אומרים: עין תחת עין שן תחת שן. הפיל אדם שן חברו יפיל את שנו.  סמא עין חברו יסמא את עינו. יהו שוים כאחד. ופרשו השמלה לפני זקני העיר דברים ככתבן.  וירקה בפניו שתהא רוקקת בפניו. אמרו להם חכמים: והלא כתוב התורה והמצוה אשר כתבתי להורותם. התורה אשר כתבתי והמצוה להורותם. וכתיב ועתה כתבו לכם את השירה הזאת ולמדה את בני ישראל שימה בפיהם. ולמדה את בני ישראל, זה מקרא. שימה בפיהם, אלו הלכות.  יום שבטלוהו עשאוהו יום טוב. 
 
4. מסורת מול ראיה מהכתובים
בעשרין ושבעה ביה תבת סלתא למסק על מדבחא (שבה הסולת לעלות על המזבח) 
מפני שהיו הצדוקין אומרין: אוכלין מנחת בהמה. אמר להם רבן יוחנן בן זכאי: מנין לכם? ולא היו יודעין להביא ראיה מן התורה, אלא אחד שהיה מפטפט כנגדו ואומר מפני שהיה משה אוהב את אהרן, אמר אל יאכל בשר לבדו, אלא יאכל סלת ובשר, כאדם שהוא אומר לחברו 'הילך בשר הילך רכיך'. קרא לו רבן יוחנן בן זכאי: ויבאו אילמה ושם שתים עשרה עינות מים ושבעים תמרים אמר לו: מה ענין זה אצל זה אמר לו: שוטה, ולא תהא תורה שלמה שלנו כשיחה בטלה שלך והלא כבר נאמר יהיה עולה ליי ומנחתם ונסכיהם לריח ניחח אשה לה'. 
בעשרין ותמניא בטבת יתיבת כנשתא (כנסת) על דינא 
מפני שהיו הצדוקין יושבין בסנהדרין ינאי המלך, ושלמינון המלכה יושבת אצלו, ולא אחד מישראל יושב עמהם חוץ משמעון בן שטח. והיו שואלין תשובות והלכות, ולא היו יודעין להביא ראיה מן התורה. אמר להם שמעון בן שטח: כל מי שהוא יודע להביא ראיה מן התורה כשר לישב בסנהדרין. 
פעם אחת נפל דבר של מעשה ביניהם ולא היו יודעים להביא ראיה מן התורה אלא אחד שהיה מפטפט כנגדו, ואומר תן לי זמן ולמחר אשוב.  נתן לו זמן. הלך וישב לו בינו לבין עצמו, ואינו יכול להביא ראיה מן התורה. למחר נתביש לבא ולישב בסנהדרין, והעמיד שמעון בן שטח אחד מן התלמידים והושיבו במקומו. אמר להם: אין פוחתין בסנהדרין משבעים ואחד. וכך עשה להם בכל יום ויום, עד שנסתלקו כלם וישבה סנהדרין של ישראל. יום שנסתלקה סנהדרין של צדוקים וישבה סנהדרין של ישראל עשאוהו יום טוב.


ג. המחלוקת על העולם הבא
מסכת אבות דרבי נתן נוסחא א פרק ה
אנטיגנוס איש סוכו קבל משמעון הצדיק הוא היה אומר אל תהיו כעבדים המשמשים את הרב על מנת לקבל פרס אלא היו כעבדים המשמשים את הרב שלא על מנת לקבל פרס ויהי מורא שמים עליכם כדי שיהיה שכרכם כפול לעתיד לבא:
אנטיגנוס איש סוכו היו לו שני תלמידים שהיו שונין בדבריו והיו שונין לתלמידים ותלמידים לתלמידים. עמדו ודקדקו אחריהן ואמרו מה ראו אבותינו לומר דבר זה אפשר שיעשה פועל מלאכה כל היום ולא יטול שכרו ערבית. אלא אלו היו יודעין אבותינו שיש עולם אחר ויש תחיית המתים לא היו אומרים כך. עמדו ופירשו מן התורה ונפרצו מהם שתי פרצות צדוקים וביתוסין. צדוקים על שום צדוק ביתוסי על שום ביתוס. והיו משתמשין בכלי כסף וכלי זהב כל ימיהם. שלא היתה דעתן גסה עליהם אלא צדוקים אומרים מסורת הוא ביד פרושים שהן מצערין עצמן בעולם הזה ובעולם הבא אין להם כלום:

ד. עוד מחלוקות הלכתיות
משנה מסכת ידים פרק ד משנה ו- ח
אומרים צדוקים קובלין אנו עליכ' פרושים שאתם אומרים כתבי הקודש מטמאין את הידים וספרי הומריס אינו מטמא את הידים א"ר יוחנן בן זכאי וכי אין לנו על הפרושים אלא זו בלבד הרי הם אומרים עצמות חמור טהורים ועצמות יוחנן כהן גדול טמאים אמרו לו לפי חבתן היא טומאתן שלא יעשה אדם עצמות אביו ואמו תרוודות אמר להם אף כתבי הקדש לפי חבתן היא טומאתן וספרי הומריס שאינן חביבין אינן מטמאין את הידים ...אמר צדוקי גלילי קובל אני עליכם פרושים שאתם כותבין את המושל עם משה בגט אומרים פרושים קובלין אנו עליך צדוקי גלילי שאתם כותבים את המושל עם השם בדף ולא עוד אלא שאתם כותבין את המושל מלמעלן ואת השם מלמטן שנאמר 'ויאמר פרעה מי ה' אשר אשמע בקולו לשלח את ישראל' וכשלקה מהו או' 'ה' הצדיק'. 

תלמוד בבלי מסכת סנהדרין דף נב עמוד א
אמר ר"א ברבי צדוק: מעשה בבת כהן אחת שזינתה, והקיפוה חבילי זמורות, ושרפוה. אמרו לו: מפני שלא היה בי"ד של אותה שעה בקי.. א"ר יוסף: בי"ד של צדוקים הוה. 

תוספתא מסכת סוכה  פרק ג הלכה א
לולב דוחה את השבת בתחלתו וערבה בסופו מעשה וכבשו עליה ביתסין אבנים גדולות מערב שבת הכירו בהן עמי הארץ ובאו וגררום והוציאום מתחת אבנים בשבת לפי שאין ביתסין מודין שחבוט ערבה דוחה את השבת ערבה הלכה למשה מסיני אבא שאול או' מן התורה שנ' וערבי נחל ערבה [ללולב וערבה] למזבח ר' ליעזר בן יעקב אומ' כך היו או' ליה ולך המזבח ליה ולך המזבח 

תוספתא מסכת סוכה  פרק ג הלכה טז
מימתיי מנסכין אותן עם איברי תמיד שכבר היה מעשה בביתסי אחד שניסך על רגליו ורגמוהו כל העם באתרוגיהן ונפגמה קרנו של מזבח ובטלה עבודה בו ביום עד שהביאו גוש אחד של מלח ונתנו עליו כדי שלא יראה מזבח פגום שכל מזבח שאין לו לא קרן ולא כבש ולא יסוד פסול 


תוספתא מסכת סנהדרין פרק ו הלכה ו
לעולם אין העדים נעשין זוממין עד שיגמר הדין לא לוקין ולא משלמין ולא נהרגין עד שיגמר הדין לעולם אין אחד מן העדים נעשה זומם עד שיהו שניהם זוממין ואין לוקה עד שיהו שניהם לוקין ואין נהרג עד שיהו שניהם נהרגין ואין משלם עד שיהו שניהם משלמין אמ' ר' יהודה בן טבאי אראה בנחמה אם לא הרגתי עד זומם בשביל לעקור מליבן של ביתוסין שהיו אומ' עד שיהרג הנידון א' לו שמעון בן שטח אראה בנחמה אם לא שפכתה דם נקי שהרי אמרה תורה על פי שנים או על פי שלשה עדים יומת המת מה עדים שנים אף זוממין שנים באותה שעה קיבל עליו יהודה בן טבאי שלא יהא מורה הלכה אלא על פי שמעון בן שטח: 

תלמוד בבלי מסכת יומא דף יט עמוד ב
הוא פורש ובוכה והן פורשין ובוכין וכו'. הוא פורש ובוכה - שחשדוהו צדוקי, והם פורשין ובוכין - דאמר רבי יהושע בן לוי: כל החושד בכשרים לוקה בגופו. וכל כך למה - שלא יתקן מבחוץ ויכניס, כדרך שהצדוקין עושין. תנו רבנן: מעשה בצדוקי אחד שהתקין מבחוץ והכניס. ביציאתו היה שמח שמחה גדולה. פגע בו אביו, אמר לו: בני, אף על פי שצדוקין אנו - מתיראין אנו מן הפרושים. אמר לו: כל ימי הייתי מצטער על המקרא הזה +ויקרא טז+ כי בענן אראה על הכפרת. אמרתי, מתי יבוא לידי ואקיימנו. עכשיו שבא לידי - לא אקיימנו? אמרו: לא היו ימים מועטין עד שמת והוטל באשפה, והיו תולעין יוצאין מחוטמו. ויש אומרים: ביציאתו ניגף. דתני רבי חייא: כמין קול נשמע בעזרה, שבא מלאך וחבטו על פניו. ונכנסו אחיו הכהנים ומצאו ככף רגל עגל בין כתפיו, שנאמר 'ורגליהם רגל ישרה וכף רגליהם ככף רגל עגל' 

ה. המצב החברתי
תלמוד ירושלמי מסכת סנהדרין דף כט טור ג 
אמר רבי יוחנן לא גלו ישראל עד שנעשו עשרים וארבע כיתות של מינים מה טעמא בן אדם שולח אני אותך אל בני ישראל אל גוים המורדים אשר מרדו בי אל גוי המורד אין כתיב כאן אלא אל גוים המורדי' אשר מרדו בי המה ואבותיהם פשעו בי עד היום הזה  

תוספתא מסכת מנחות פרק יג הלכה כא
היה אבא שאול בן בטנית ואבא יוסי בן יוחנן איש ירושלם אומר אוי לי מבית ביתוס אוי לי מאלתן אוי לי מבית קדרוס אוי לי מקולמסן אוי לי מבית אלחנן אוי לי מבית לחישתן אוי לי מבית אלישע אוי לי מאגרופן אוי לי מבית ישמעאל בן פיאבי שהם כהנים גדולים ובניהם גזברין וחתניהן אמרכלין ועבדיהן באין וחובטין עלינו במקלות: 

תלמוד בבלי מסכת עירובין דף סא עמוד ב
הדר עם הנכרי בחצר, או עם מי שאינו מודה בעירוב - הרי זה אוסר עליו. ראב"י אומר: לעולם אינו אוסר עד שיהו שני ישראלים אוסרין זה על זה. אמר ר"ג: מעשה בצדוקי אחד שהיה דר עמנו במבוי בירושלים, ואמר לנו אבא: מהרו והוציאו את הכלים למבוי עד שלא יוציא ויאסר עליכם. 

